b'\n_START_ARTICLE_\nBorna\n_START_SECTION_\nPolemike o Borni\n_START_PARAGRAPH_\nBorna je bil verjetno knez doma\xc4\x8dega slovanskega rodu, pojavljajo pa se mnenja, da bi lahko bil celo tujec, ki so ga na prestol postavili Franki. Imena, ki so sorodna Borni, se namre\xc4\x8d pogosto pojavljajo med Franki (npr. kot Walterius Bornus, Ingelfertius Bornus, Johannes Bornus), a je po drugi strani mogo\xc4\x8de ime verjetneje izpeljevati iz slovanske kon\xc4\x8dnice \xe2\x80\x93na in slovanskega aorista Bori (boriti se), ki ga najdemo v imenih Borimir in Borislav. Po \xc5\xa0imundi\xc4\x87u naj bi imena Borna, Porga in Porin izhajala iz glagola porgati<pohrgati (lopniti, potol\xc4\x8di). V goratem zaledju dalmatinskih bizantinskih mest so Bornovi predniki Hrvatov namre\xc4\x8d iskali frankovske zaveznike, Franki pa so jim zaradi bli\xc5\xbeine Bizanca verjetno pustili precej avtonomije. Borno pogosto povezujejo z na pol mitolo\xc5\xa1kim likom Porgo/Porinom, ki v malo verjetni (gotovo popa\xc4\x8deni) zgodbi nastopa kot knez dalmatinskih Hrvatov iz 7. stoletja, in to v \xc4\x8dasu po hrva\xc5\xa1ko-frankovskem sodelovanju v vojni proti Avarom (konec 8. stoletja?) in po porazu frankovskega vodje Kocila (Kocelj iz druge polovice 9. stoletja?).\n_START_SECTION_\nZadnja leta Bornovega \xc5\xbeivljenja\n_START_PARAGRAPH_\nKnez Borna je prvi\xc4\x8d omenjen v povezavi z Ljudevitovim uporom in sicer \xc5\xbee za leto 819, ko mu je pripisan naziv dux Dalmatiae. Ko je v panonskem svetu ju\xc5\xbeno od Drave leta 819 izbruhnil Ljudevitov upor, je frankovski cesar Ludvik Pobo\xc5\xbeni Borno pozval, da se mu pridru\xc5\xbei pri njegovem zatrtju. Borna je Ljudevita res napadel, a je bil njegov napad \xc4\x8dasovno neusklajen s frankovskim. Tako je Ljudevit najprej premagal Franke, \xc5\xa1ele potem pa se je obrnil tudi proti Borni in slednjega hudo porazil pri reki Kolpi, pri \xc4\x8demer je pleme Guduskanov iz okolice reke Gacke prestopilo na Ljudevitovo stran. Tam je tedaj vladal Ljudevitov sorodnik, knez (ali morda ban) Dragamo\xc5\xbe (Dragamosus). Pojavlja se tudi mnenje, da Borna pred letom 821 kljub prvotnemu skupnemu nastopu proti Ljudevitu pravzaprav ni bil pravi vladar Guduskanov, oziroma da so ti ohranili notranjo samostojnost. Borna se namre\xc4\x8d \xc5\xa1ele leta 821 omenja kot knez Dalmacije in Liburnije (dux Dalmatiae atque Liburniae) in je \xc5\xa1ele tedaj imel gotovo popolno oblast nad Guduskani. Kakorkoli \xc5\xbee- po Bornovem porazu pri Kolpi je Ljudevit vdrl v Dalmacijo, tako da je Borna le s te\xc5\xbeavo obnovil suverenost nad tem podro\xc4\x8djem. Po svojih lastnih trditvah naj bi Borna kljub temu z manj\xc5\xa1imi voja\xc5\xa1kimi akcijami iz svojih gradi\xc5\xa1\xc4\x8d Ljudevitu prizadejal hude izgube (3.000 padlih vojakov in 300 zajetih konj), O tem lahko upravi\xc4\x8deno dvomimo: Borna se z Ljudevitom ni upal soo\xc4\x8diti na odprtem bojnem polju, Ljudevitov upor pa tega leta \xc5\xa1e ni bil zadu\xc5\xa1en. Vladar Borna se v povezavi z nadaljnjimi boji potem ne omenja ve\xc4\x8d in je leta 821 umrl, na prestolu pa ga je nasledil Vladislav. Po Vita Hludovici naj bi bil Borna celo ubit.'